གྲོགས་པོ་ལ་ཕུལ་བ། རིང་ནས་འགྲོགས་པའི་ཉེ་བའི་གྲོགས་པོ་དེའི། ། སྐྱོན་མཚང་ཁྲོམ་བསྒྲགས་ཞུ་འདོད་མི་འདུག་ཀྱང༌། ། ཚོར་འདུའི་ཆང་གིས་སེམས་ཁམས་བཟི་དྲགས་ནས། ། ཚིག་གསུམ་སྙན་ངག་འདི་ཉིད་འབྲི་དགོས་བྱུང༌། ། མདོ་ཁམས་སྒང་དྲུག་རི་ནས་མདོ་མེད་བུ། ། བློ་བཟང་མིང་གིས་བསྙད་པའི་བློ་ངན་ཁྱོད། ། ཕ་མའི་བསླབ་བྱ་མ་ཉན་ཕ་ཡུལ་གཡུགས། ། དབུས་ལམ་འཚོལ་ནས་དབུས་འགྱུར་ལྷ་སར་འཁྱམས། ། ལྷ་སའི་ཆང་ཁང་ནང་ནས་ལྷ་མོ་འཇལ། ། མགྲོན་ཁང་ནང་དུ་མགྲོན་པོའི་ཟོལ་གྱིས་ཁྲིད། ། ཆོས་གོས་འོག་ཏུ་ཆོས་པ་བཞིན་དུ་རུམ། ། དམ་ཚིག་སྡོམ་པ་ཉམས་པས་དམ་ཉམས་ཆགས། ། ཚོང་ཁང་བཟུང་ནས་ཚོང་ལས་བྱས་ན་ཡང༌། ། མཅང་ཚད་མེད་བརྒྱབ་ནས་མ་རྩ་བརྡིགས། ། ཏག་སེ་རྩེད་ནས་ཚོང་ཁང་ཏག་ཏག་བྱས། ། ཨ་རག་ཚད་མེད་བཏུང་ནས་ཨ་ཅག་བརྡུངས། ། བཟའ་ཟླ་གཡུགས་ནས་བཟའ་ཚང་ཁ་བྲལ་བཏང༌། ། གངས་ཅན་བོད་ལྗོངས་བཞག་ནས་གངས་ལ་བརྒལ། ། བལ་བོད་ས་མཚམས་བར་ནས་བལ་ཡུལ་འགྲིམས། ། རྒྱ་གར་སླེབས་རྗེས་རྒྱ་དང་ཁ་སྤུ་བཞར། ། ལོ་ན་སུམ་ཅུ་བརྒལ་ཀྱང་ལོ་གཞོན་ཁྲོད། ། ཤེ་ས་རབ་དགའ་ཚལ་ཤེས་རིག་སྦྱོང་མཁན་སོང༌། ། ཡིག་ཚད་གཏོང་དུས་ཡིག་འབྲུ་ཁ་ཤས་བྲིས། ། སློབ་སྦྱོང་མེད་པས་སློབ་མའི་གྲས་ནས་བུད། ། ལྡི་ལི་གྲོང་ཁྱེར་ཉུལ་ནས་ལྡི་ལྡི་འཚོལ། ། ནག་ཁུང་ནང་དུ་ནག་མོ་འདྲ་མིན་ཁྲིད། ། མགོ་འཐོམས་བོད་རིགས་མང་པོ་མགོ་སྐོར་བཏང༌། ། ལམ་ཡིག་རྫུན་མས་ཕྱི་རྒྱལ་ལམ་སྟོན་བྱེད། ། རང་ཡུལ་བཞག་ནས་རང་མགོ་ཅི་ཐོན་བྱས། ། མི་ཡུལ་འཁྱམས་ནས་མི་ལ་སླུ་བྲིད་བྱས། ། ཡ་མཚན་ཅན་གྱི་ཡ་མེད་ཐུ་རི་འདིས། ། ཞབས་ཞུའི་ཚབ་ཏུ་ཞབས་འདྲེན་ཞུས་པ་མང༌། ། ཨ་རིའི་ཡུལ་དུ་ཕེབས། རྒྱ་ནག་བུ་མོའི་གདོང་གི་རྣམ་པ་དང༌། ། རྒྱ་གར་མཛེས་པའི་ལུས་ཀྱི་རྣམ་འགྱུར་གཉིས། ། ནུབ་ཕྱོགས་བུ་མོའི་རྐུབ་ཀྱི་གཡུག་ཟོལ་གསུམ། ། གདོམ་ཁ་འདོད་ན་ཨ་རིའི་ཡུལ་དུ་ཕེབས། ། དགེ་རྒན་མཁས་པའི་བཀའ་སློབ་ཉན་པ་དང༌། ། དགེ་བསྐོས་བཙན་པོའི་ལྕགས་རྒྱུགས་བྲོ་བ་གཉིས། ། གྲྭ་ཆས་དམར་པོའི་སྒྲིག་འཛུགས་ཁུར་བ་གསུམ། ། གཡུག་སྙིང་བྲོ་ན་ཨ་རིའི་ཡུལ་དུ་ཕེབས། ། བྱ་སྐེ་སྟོང་ཕྲག་བཅད་པའི་སྡིག་པ་དང༌། ། རྒྱུ་ནོར་ལོངས་སྤྱོད་འདྲ་མིན་སྣ་ཚོགས་གཉིས། ། ཌོ་ལར་སྟོང་ཕྲག་ཁྲི་ཕྲག་དུ་མའི་གྲངས། ། གསོག་པར་འདོད་ན་ཨ་རིའི་ཡུལ་དུ་ཕེབས། ། བཟའ་ཟླ་བུ་ཕྲུག་རྒྱབ་ཏུ་གཡུག་པ་དང༌། ། ངེས་མེད་ས་མཐའ་མི་ཚེ་བསྐྱེལ་བ་གཉིས། ། ཕྱི་གླིང་གསང་སྤྱོད་བཀྲུ་རྒྱུའི་ལས་ཀ་གསུམ། ། སྤྲོ་བོ་ཡོད་ན་ཨ་རིའི་ཡུལ་དུ་ཕེབས། ། སེམས་ཀྱི་ཚོར་འདུ་འཁྲུགས་པའི་གདུང་འབོད། ཁ་རྩངས་གནམ་གཤིས་ཚ་གྲང་འཐབ་པས། ། ཆམ་པའི་ནད་གཞི་སླར་ཡང་འཕར་སོང༌། ། འདང་ནུབ་ཆམ་པས་རྨི་ལམ་དཀྲུགས་པས། ། ད་ནངས་ནད་གཞི་ཇེ་སྡུག་སོང་འདུག༌། ལུས་འདི་རྒྱ་གར་འཕགས་ཡུལ་བསྡད་ཀྱང༌། ། སེམས་པ་གངས་ཅན་བོད་ལ་ཤོར་སོང༌། ། ལུས་སེམས་ཡ་བྲལ་སོང་བའི་བླ་རྒན། ། འགྲོ་འདུག་གཏད་སོ་རང་དབང་མི་འདུག ། གྲོང་གསེབ་རྒྱུག་པའི་ཁྱི་རྒན་རྒྱ་བོ། ། སེངྒེ་པགས་པ་ལུས་ལ་གོན་ནས། ། དཀར་གཙང་གངས་རིའི་ངོས་ལ་འཛེགས་དུས། ། སེམས་པ་མི་སྐྱོ་རང་དབང་མི་འདུག༌། རི་སྤྱང་སྔོན་པོ་རི་ནས་བབས་ཏེ། ། ལུག་ལྤགས་གོན་ནས་ལུག་ཁྱུ་དཀྲུགས་དུས། ། ཤ་བ་ཡིན་ཡང་ཤ་ཚ་སྐྱེ་ན། ། སྙིང་རྗེ་ཅན་ལ་སྙིང་ནད་ལོས་ཆགས། ། ངྷ་རམ་ས་ལའི་ཤིང་ནགས་གསེབ་ཏུ། ། སྤྲེ་འུ་བཞིན་དུ་བསྡད་འདོད་མི་འདུག ། ལྷོ་ཕྱོགས་ཙནྡན་འཁྲིགས་པའི་ནགས་ཁྲོད། ། ལྷ་བྱ་ཁུ་བྱུག་བཞིན་དུ་འཕུར་འགྲོ། ། ངྷ་རམ་ས་ལར་མགྲོན་ཁང་མི་དགོས། ། ཨ་མེ་རི་ཁར་ཆོས་ཚོགས་མི་དགོས། ། ལྷོ་ཕྱོགས་གདན་ས་འབྲས་སྤུངས་གླིང་དུ། ། རྫ་ཤག་གྲུ་བཞི་དེ་གས་འགྲིགས་སོང༌། ། སྐྲ་སེར་བུ་མོའི་བྲང་གི་ནུ་འབུར། ། སྐྲ་ནག་མཛེས་མའི་གདོང་གི་རྣམ་པ། ། སུ་དང་གང་ལ་ཞེན་ཆགས་མི་འདུག ། དབེན་པའི་ནགས་སུ་གཅིག་པུར་བསྡད་མཆོག ། ནུབ་ཕྱོགས་ཨ་རིར་ཐར་བའི་སྨོན་ལམ་བཞུགས་སོ། །འཕགས་པ་བྷུ་ཤི་ལ་ཕྱག་འཚལ་ལོ། །ཛམྦུ་ནཱ་དའི་ལྷོ་གླིང་ཡངས་པོའི་ཁྱོན། །ཀུན་གྱིས་དག་པ་ལྷ་ཡུལ་བརྩི་བའི་ཞིང༌། །ཌོ་ལའི་དངོས་གྲུབ་ཆར་ལྟར་འབབ་པའི་གཏེར། །ནུབ་ཕྱོགས་ཨ་རིའི་ཞིང་དུ་ཐར་བར་ཤོག ། ཡིག་ཆ་རྫུན་མས་སྟོང་གསུམ་ཀླད་ཡུག་བསྐོར། །ཝི་ས་རྫུན་མས་གཞུང་ཚབ་མགོ་བསྐོར་བཏང༌། །གྲྭ་ཆས་རྫུན་མས་སྦྱིན་བདག་སླུ་བྲིད་བྱེད། །ནུབ་ཕྱོགས་ཨ་རིའི་ཞིང་དུ་ཐར་བར་ཤོག ། སྐུ་དྲག་མཐོན་པོས་གཞུང་གི་ལས་ཤོག་བཙོང༌། །བླ་སྤྲུལ་མཁས་པས་དམ་ཚིག་སྡོམ་པ་བཙོང༌། །ལྷ་ལྕམ་མཛེས་མས་རང་ལུས་རྗེན་པ་བཙོང༌། །ནུབ་ཕྱོགས་ཨ་རིའི་ཞིང་དུ་ཐར་བར་ཤོག ། ནང་མིའི་བརྩེ་དུང་ནམ་མཁའི་འཇའ་ལྟར་ཡལ། །ཡ་རབ་སྤྱོད་བཟང་མར་ངོས་ཟླ་བཞིན་འགྲིབ། །རྒྱལ་ཞེན་ལྷག་བསམ་མར་མེ་བཞིན་དུ་ཤི། །ནུབ་ཕྱོགས་ཨ་རིའི་ཞིང་དུ་ཐར་བར་ཤོག ། མདོར་ན་ཕ་མ་སྤུན་ཉེ་བུ་ཕྲུག་དང༌། །རྩ་དོན་ལ་རྒྱ་ཆོས་དང་རིག་གཞུང་སོགས། །གང་ལའང་ཞེ་ཆགས་སྤུ་ཙམ་མི་མངའ་བ། །ནུབ་ཕྱོགས་ཨརིའི་ཞིང་དུ་ཐར་བར་ཤོག ། དགེ་བ་འདི་ཡིས་མྱུར་དུ་བདག ། ཇོ་ཤུ་བྷུ་ཤི་འགྲུབ་གྱུར་ཅིག ། བོད་མི་གཅིག་ཀྱང་མ་ལུས་པ། །ཨ་མེ་རི་ཁར་ཐར་བར་ཤོག ། ༢༠༠༥ལོར་༼ནོར་ལྡེ༽ཐོག་བཀོད། ལྕོག་ཙེ་སྒང་གི་ཡི་གེ་འདི་ལ་གཟིགས། བྲག་གཡབ་ལ་རྩེད་མོ་བྱས་ནས་བྲིས་པ། ལྡི་ལི་རྒྱལ་མཐའ་མ་ཇུག་ཊི་ལ་འདིར། །དེ་སྔོན་གོ་རྒྱུ་ཚོར་རྒྱུ་མེད་ན་ཡང༌། །དེང་སང་ས་གྲགས་གནམ་གྲགས་ཆགས་པའི་བུ། །ཨ་ཕོ་བྲག་གཡབ་བསྟན་འཛིན་བྱམས་ཆེན་ལགས། །ཁ་རྩང་ཁ་པར་ཐེངས་འགར་བཏང་ན་ཡང༌། །ཁ་ལན་ཚིག་ལན་གནང་མཁན་མི་འདུག་པས། །ད་ནངས་ཞོགས་པར་གཟིམས་ཤག་ནང་ལ་བཅར། །ད་ལྟ་བར་དུ་སྒུག་ནས་བསྡད་པ་ཡིན། །རྒྱ་གར་གཡོག་པོ་རྐང་ཆག་ནག་རིལ་དེར། །གར་སོང་སྐད་ཆ་ཚིག་གསུམ་དྲིས་ན་ཡང༌། །རྒྱ་སྐད་བོད་སྐད་གོ་བརྡ་མི་འཕྲོད་པས། །ཡིག་འབྲུ་ཁ་ཤས་བྲིས་ནས་བཞག་དགོས་བྱུང༌། །སྤྱི་སྒེར་འདྲེས་མའི་ཕྱག་ལས་མང་བ་དང༌། །ཕོ་མོ་སུ་ཐུག་ངོ་ཤེས་སྒྲུབ་དགོས་པས། །མྱི་མང་སྣ་འདུས་རྒྱལ་ས་ལྡི་ལི་ནས། །ཁྱོད་རང་མཇལ་ཁ་དཀའ་བ་གཞི་ནས་ཤེས། །ཉིན་མཚན་མེད་པར་ལྡི་ལི་གསར་པར་རྒྱུག ། དགྲ་གཉེན་མེད་པར་ཀུན་དང་འབྲེལ་བ་བྱེད། །ཚོང་དང་ཆབ་སྲིད་གཉིས་ཀ་འཇོན་པའི་བུ། །བྲག་གཡབ་ཁྱོད་འདྲ་འཇིག་རྟེན་འདི་ན་དཀོན། །ཁམས་པ་རྒན་པོའི་སྐུ་སྲུང་བྱེད་པ་དང༌། །བླ་ཆེན་དུ་མའི་ཕྱག་མཛོད་གནང་བ་སོགས། །དཔའ་དང་བློ་ཁོག་ཐབས་དང་གཡོ་སྒྱུ་ཀུན། །བྲག་གཡབ་ཁྱོད་འདྲ་འཇིག་རྟེན་འདི་ན་དཀོན། །མོ་ལུས་ལེན་ཚད་བཀུག་ནས་འཛག་པ་དང༌། །ཕོ་ལུས་ལེན་ཚད་འགྲོགས་ནས་གྲོགས་པོ་བྱེད། །གཞན་སེམས་འགུག་པའི་ཐབས་ལམ་བསྟན་པ་ལ། །བྲག་གཡབ་ཁྱོད་འདྲ་འཇིག་རྟེན་འདི་ན་དཀོན། །བཤད་ན་ཁ་ལྕེ་གློག་གི་ཞགས་པ་བཞིན། །འཛག་ན་མཇེ་མགོ་ལྕགས་ཀྱི་ཐོ་བ་བཞིན། །འཛིངས་ན་དཔུང་པ་གླང་ཆེན་སྣ་ཞགས་བཞིན། །བྲག་གཡབ་ཁྱོད་འདྲ་འཇིག་རྟེན་འདི་ན་དཀོན། །རྒྱ་གར་གྲོས་ཚོགས་འཐུས་མི་མན་ཆད་དང༌། །བལ་ཡུལ་སུན་ཀྲ་འཚོང་མཁན་ཡན་ཆད་ལ། །ཉིན་འཛག་མཚན་འཛག་བྱས་པའི་ལོ་རྒྱུས་ཀྱང༌། །བྲག་གཡབ་ཁྱོད་འདྲ་འཇིག་རྟེན་འདི་ན་དཀོན། །ཉི་མ་ལྷ་མོ་ནུབ་ཕྱོགས་ལྷ་ཡུལ་བཏང༌། །ཟླ་བ་མཚོ་མོ་ཟླ་འོད་འོག་ཏུ་རུམ། །སྐར་མ་ཆོས་འཛོམས་སྐར་མ་བཟང་དུས་འཁྲིད། །བྲག་གཡབ་ཁྱོད་འདྲ་འཇིག་རྟེན་འདི་ན་དཀོན། །བྲག་གཡབ་དོན་དུ་དཔུང་པ་བྲག་ལས་སྲ། །ཁམས་པའི་དོན་དུ་སྙིང་ཁམས་ལྕགས་ལས་མཁྲེགས། །རྒྱལ་ཁབ་དོན་དུ་རྒྱལ་བའི་བཀའ་བཞིན་སྒྲུབ། །བྲག་གཡབ་ཁྱོད་འདྲ་འཇིག་རྟེན་འདི་ན་དཀོན། །རང་བཙན་དོན་དུ་རང་དོན་རྩ་ལྟར་དོར། །གསར་གཏོད་ཆེད་དུ་གསར་འགོད་ནང་དུ་ཞུགས། །ལྡི་ལྡི་དོན་དུ་ལྡི་ལི་གྲོང་ཁྱེར་ཉུལ། །བྲག་གཡབ་ཁྱོད་འདྲ་འཇིག་རྟེན་འདི་ན་དཀོན། །ཛ་དྲག་སྐབས་སུ་ལུས་སྲོག་གཏོང་པར་ནུས། །ལྷིང་འཇགས་དུས་སུ་ཉིན་མཚན་གཉིས་ཀར་ཉལ། །དགོས་པའི་དུས་སུ་དུས་ཐོག་ཆར་པ་བཞིན། །བྲག་གཡབ་ཁྱོད་འདྲ་འཇིག་རྟེན་འདི་ན་དཀོན། །བེ་རི་སྨྱོན་པའི་སྨྱོ་རྟགས་བསྟན་དྲགས་ནས། །མ་ཇུག་ཊིག་ལ་ཧེ་རོ་བྲག་གཡབ་ལ། །ཨ་མཚར་རྩེད་མོ་ཚིག་གསུམ་བྲིས་པ་འདི། །དགོངས་པ་མ་འཚང་ཞིབ་ཆ་ཀློག་རོགས་གྱིས། །༢༠༠༥། ༦། ༡། ཉིན་བྲིས། མན་ཇུག་ཊི་ལའི་ལྟད་མོ་སླར་ཡང་མཐོང༌། ཁ་རྩངས་དགུང་མོར་དྷ་རམ་ས་ནས་ཡོང༌། །ད་ནངས་ཞོགས་པར་མ་ཇུག་ཊི་ལར་སླེབས། །སང་ཉིན་ཉིན་གུང་ལྷོ་ཕྱོགས་འགྲོ་དགོས་ཀྱང༌། །དེ་རིང་འདི་ན་མི་འདུག་ཀ་མེད་རེད། །མྱི་མང་སྣ་འདུས་མ་ཇུག་ཊི་ལའི་ཁྲོམ། །ཡུན་རིང་བསྡད་འདོད་སེམས་ལ་མེད་ན་ཡང༌། །མེ་འཁོར་འཛིན་བྱང་དུས་ཐོག་མ་རག་པས། །ད་དུང་ཉིན་ཤས་མ་བསྡད་རང་བསྡད་རེད། །དེ་སྔོན་ནུབ་ཕྱོགས་ཨ་རིར་འཕུར་སྐབས་དང༌། །དྷ་རམ་ས་ལར་ཐེངས་མང་བསྐྱོད་པའི་སྐབས། །ལྷ་འདྲེའི་ཆོ་འཕྲུལ་འདྲ་བའི་གྲོང་ཚོ་འདིར། །ཐེངས་གཅིག་མིན་པར་ཡང་ཡང་འགྲིམས་ནས་སོང༌། །སྟོན་མཇུག་རླུང་ལྟར་འཚུབ་པའི་ཁོར་ཡུག་འདིར། །ཇི་ཙམ་སླེབས་ཀྱང་རྫོགས་མཐའ་མི་མངོན་པའི། །ཡ་མཚན་ལྟད་མོ་འདྲ་མིན་མང་དྲགས་ནས། །ཐམས་ཅད་བྲིས་ན་རྫོགས་མཐའ་ག་ལ་ཡོད། །དེ་རིང་གསར་དུ་མཐོང་བའི་ལྟད་མོ་འགའ། །དོན་གྱི་སྙིང་པོར་སྒྲོ་བཏགས་མ་བྱས་ཤིང༌། །ཚིག་གི་ལོ་མས་བརྗོད་དོན་མ་སྒྲིབ་པར། །བདེན་པའི་གཏམ་གྱི་ཉིན་ཐོ་འབྲི་འདོད་སྐྱེས། །ཆང་ཁང་བཀག་ནས་ཞག་གསུམ་མ་ལོན་གོང༌། །ཨ་ཁང་སྒོ་འབྱེད་བྱས་པའི་མཛད་སྒོ་མཐོང༌། །བྱམས་བརྩེ་དཀར་སྐྱོང་ཚོགས་མིའི་ཟ་ཁང་ནང༌། །ར་ཤ་གླང་ཤའི་རྒྱས་སྤྲོས་སྔར་བས་ཆེ། །གཉེན་སྒྲིགས་རྟེན་འབྲེལ་བྱས་པའི་སྔར་ནུབ་ཏུ། །བཟའ་ཟླའི་ཕང་ནས་ཕྲུ་གུ་སྐྱེས་པ་ཐོས། །བུ་དགུ་ཨ་མས་པ་ཇ་བྷ་ཛའི་ཁྲོམ། །འཇའ་མ་བརྫིས་ནས་སྟུ་བཙོང་རྒྱབ་པ་ཐོས། །གྲྭ་ཆས་གོན་ནས་ཨེ་སིང་མགྲོན་ཁང་ནང༌། །ན་གཞོན་བུ་མོ་རུམ་པའི་ལྟད་མོ་མཐོང༌། །ཨེ་བྷི་སི་ཌི་ཡིག་ངོ་མི་ཤེས་པར། །ཡིག་ཆ་རྫུན་མའི་ནག་འཚོང་རྒྱག་མཁན་མང༌། །གཞང་འཚོང་བུ་མོ་བཀག་པའི་ཁྱབ་བསྒྲགས་འོག ། མོ་བྷེལ་ཨང་གྲངས་འཁོད་པའི་འཛིན་བྱང་གསལ། །ཚོང་པ་རྒན་པོ་བསྡད་སའི་མགྲོན་ཁང་ནང༌། །སྨད་ཚོང་བུ་མོའི་དགོད་སྒྲ་གཞན་ལས་སྙན། །རྒྱབ་ལྕོག་གྲུ་བཞི་བསྒྲིགས་པའི་སྦག་ཁང་ནང༌། །ཁྲི་ཕྲག་འབུམ་ཕྲག་འཛུགས་པའི་རྒྱན་རྩེད་མཐོང༌། །ཁྱོ་ག་ཆང་གིས་བཟི་ནས་གཉིད་པའི་རྗེས། །བཟའ་ཟླ་གཡོག་པོས་རུམ་པའི་གཏམ་རྒྱུད་མང༌། །མན་ཇུག་ཊི་ལའི་ཡ་མཚན་ལྟད་མོ་ཀུན། །ཤོག་ཐོག་ཕབ་ན་རྫོགས་མཐའ་མི་འདུག་ཀྱང༌། །དེ་རིང་ཁ་རྩངས་མཐོང་ཐོས་བྱུང་བ་རྣམས། །ཉིན་ཐོ་གྲུ་བཞིའི་ནང་དུ་བཀོད་པ་ལགས། །༢༠༠༥། ༦། ༦། ཉིན་ལྡི་ལི་ནས་བྲིས། རྨི་ལམ་ནང་དུ་ཁྱོད་རང་སླར་ཡང་མཇལ། ༼C.Y ་ལ་ཕུལ་བ། ༽བལ་ཡུལ་ཀ་ཐ་མཎ་ཊུའི་གྲོང་ཁྱེར་ནས། །གང་ཁྱོད་ལྡི་ལི་རྒྱལ་སར་ཕེབས་པའི་སྐབས། ། ཐེངས་གཅིག་མཇལ་བའི་སྙིང་སྡུག་ཆོས་དབྱངས་ལགས། །ལྷོད་མེད་བརྩེ་བའི་འཕྲིན་འདི་གསོན་རོགས་གྱིས། །ཉེ་སྔོན་རྡ་རམ་ས་ནས་ལྡི་ལི་ལ། །གློ་བུར་ཐོག་རྒྱག་བྱས་ནས་ཡོང་པའི་སྐབས། །ཧོང་ཀོང་གཉིས་པ་མ་ཇུག་ཊི་ལའི་འགྲམ། །པ་ཇ་བྷ་ཛར་གྲགས་པའི་ཁྲོམ་གཞུང་འགྲིམས། །སྐར་ཚོགས་ས་ལ་འཐོར་འདྲའི་མི་ཚོགས་ཁྲོད། །མ་བསམ་ཚེ་སྔོན་ལས་ཀྱིས་བསྐོས་པ་ཡིས། །ནག་ནོག་དྲི་མའི་སྐྱོན་གྱིས་མ་གོས་པའི། །ཁྱོད་ཞལ་ཟླ་བ་དཀར་པོའི་དཀྱིལ་འཁོར་མཇལ། །ཁ་ཉིན་བྲག་གཡབ་ཕོ་རྒོད་གཟིམས་ཤག་ཏུ། །ལས་ཀ་གྲོལ་ནས་འཆམ་འཆམ་སོང་པའི་སྐབས། །མ་འབོད་མགྲོན་པོའི་དཔེ་བཞིན་མཉམ་དུ་འཛོམས། །མཚམས་སྦྱོར་གཏམ་གྱི་འོ་ཆུ་གཅིག་ཏུ་འདྲེས། །ལྷོད་མེད་སེམས་ཀྱི་བརྩེ་མདངས་མཚོན་པའི་གཏམ། །བཅོས་མའི་འདྲ་འབག་ཕུད་ནས་གསུང་ན་ཡང༌། །འཇིག་རྟེན་ཆོས་བརྒྱད་འཐུག་པོའི་བག་ཆགས་འདི། །དབྲལ་བ་མ་ནུས་སྤོམ་པོར་བསྡད་ཁུལ་བྱས། །ཁ་རྩངས་ཁྱོད་རང་བལ་ཡུལ་ཐད་སོང་ཞེས། །ཨ་ཕོ་བྲག་གཡབ་བརྒྱུད་ནས་གོ་མ་ཐག ། ཟུར་གསུམ་དམར་ཆུང་སྙིང་གི་ཁང་བཟང་ནང༌། །གནམ་ས་བླ་འོག་བསྒྱུར་འདྲའི་ཚོར་སྣང་ཤར། །རྒྱང་རིང་བལ་ཡུལ་ཐད་པའི་ཆོས་དབྱངས་ལགས། །ཕེབས་ཁར་བདག་ལ་མ་གསུངས་རྒྱུ་མཚན་ཅི། །བརྩེ་སེམས་ཞགས་པས་གློད་ཐབས་མི་འདུག་ཅེས། །ཁྱོད་ལ་ཞུ་བའི་གཏམ་འདི་ཕྱིས་དྲགས་སོང༌། །འདང་དགུང་ཐུན་གསུམ་མཚན་མོའི་རྨི་ལམ་ནང༌། །ཁྱོད་ཞལ་པདྨ་དཀར་པོའི་འདབ་མ་ལས། །དུང་སེམས་ཟེའུ་འབྲུ་སྨིན་པའི་གཏམ་གྱི་ཕྲེང༌། །མི་ཕྱེད་མཛའ་བའི་མགུལ་དུ་འཁྱུད་པར་རྨིས། །ད་ནང་ཞོགས་པ་ཞི་བདེ་མགྲོན་ཁང་འགྲམ། །གང་ཁྱོད་ཕྱིར་དྲན་བྱས་ནས་ཐོ་བཞིན་ལངས། །གངས་ཅན་ཟ་ཁང་ནང་གི་སྐད་ཅ་རྣམས། །དྲན་ཚེ་མིག་ཆུའི་ཐིགས་པ་ཁོག་ཏུ་བཞུར། །དེ་སྔོན་ཆོས་བརྒྱད་རྫུན་མའི་སྤམ་མདོག་ལ། །དགོངས་པ་མ་འཚང་སྙིང་སྡུག་ཆོས་དབྱངས་ལགས། །ཁྱོད་ལ་བརྩེ་བའི་ལྷག་མ་ལུས་ཡོད་ན། །ཡང་བསྐྱར་མཇལ་འཕྲོད་ཞུ་ཆོག་ཆོས་དབྱངས་ལགས། །རྒྱང་རིང་བལ་པོའི་ཡུལ་དང་རྒྱ་གར་གཉིས། །ལེ་དབར་སྟོང་གིས་ཕན་ཚུན་ཆོད་ན་ཡང༌། །གཟུགས་མེད་ལས་དབང་བཙན་པོའི་བག་ཆགས་འདི། །ནམ་ཡང་ཡལ་ཐབས་མི་འདུག་ཆོས་དབྱངས་ལགས། །༢༠༠༥། ༦། ༢༨། ལྡི་ལི་མན་ཇུག་ཊི་ལ་ས་སྐྱའི་མགྲོན་ཁང་གསར་པའི་ནང་བྲིས།